Писање „Пијемонта“ је било Мишићу по вољи и зато је пристао да се преко њега обрати и објасни зашто је пензионисан, али одбрана коју је објавио „Пијемонт“ није била толико њега ради, већ политички обрачун са "радикалском владом". Разочаран у све и свакога, Мишић је закључио да је овог пута његова војничка каријера дефинитивно завршена. Са малом пензијом више није могао да живи у Београду и преселио се у Прокупље. Тамо је купио кућу и настанио се у њој, али овог пута није морао дуго да чекао своје поновно реактивирање. За заслуге у оба Балканска рата одликован је бројним орденима међу којима се истичу: "Орден Карађорђеве звезде са мачевима IV степена, Орден Данила I за независност II степена, Орден Енглеског друштва Црвеног крста и Споменица за „Освећено Косово“".